"Fa ke fitlha kwa gae ka ipolelela gore ke tlile go bolelela barutwana ba mophato wa lesomepedi ke re: ‘heela, akanya o tseye tshwetso’. Ke simolola ka gore botshelo jo, bo tletse ditšhono tse dintsi, mme bo batla gore o bo o ntse o le malala a laotswe go di amogela, e seng jalo, ba ba tlang kwa morago ba tlile go go baya mo kgatelelong ya gore ‘ o akanye o tseye tshwetso’ .Motho mongwe le mongwe fa a batla go dira sengwe se se mo tsweledisang pele mo botshelong, o aga a kopana le sekgoreletsi sa mofuta mongwe. Fa o lebane le sekgoreletsi se, wa se ke wa se fenya, botshelo bo tlile go go fenya. Akanya o tseye tshwetso ka sekgoreletsi sa gago. Bangwe ba lona, ditoro tsa bona di batla go phirima ka ntlha ya go tlhoka madi a go tsweletsa dithuto tsa bona. Bangwe ba tlhobogile gore a ba tlaa falola. Bangwe dikopo tsa bona go lebega go le bonya go arabelwa ke ditheo tse di farologaneng. Tseo tsotlhe ga se mathata, ke dikgwetlho tse o tshwanetseng go kopana le tsona fa o batla go fenya e bile o batla go nna monnatia le mosaditia ka moso,e seng jalo, o tlile go ema felo go le gongwe go fitlhela botshelo kgotsa mongwe a re: heela akanya o tseye tshwetso o ise o tlhagelwe ke kotsi. Tsepama mo dikakanyong tse di solofetsang mme o se nyeme mooko o itse gore kgengwe o a lekwa. Gopola gore yo o batlang go tshela jaaka kgosi isago, o tlaa tshela jaaka lelata gompieno.Bagaetsho, gopolang gore lerwaneng go tsenelwa gongwe. Ke lebogela nako ya lona ya go nkadima ditsebe, ke boa ke lebogela gape taletso go tswa go barulaganyi ba moletlo. Ke a leboga 4.8.2 Ditirwana 4.8.2.1 O morutwana mo sekolong sa gaeno mme o lemogile fa barutwana ba goroga thari mo sekolong. Kwala puo e mo go yona o ba lemosang kotsi ya go tla thari mo sekolong le go ba rotloetsa go fedisa seno. 4.8.2.2 O mokwaledi wa Lekgotlatsamaiso la sekolo mme o tshwentswe ke go ima ga barutwama ba sekolo sa gaeno. Kwala puo e mo go yona o kgalemang le go ba tsibosa ka kotsi ya go ima ba sa le bannye. 4.8.2.3 O moeteledipele wa bašwa mo motseng wa gaeno mme bašwa ba tsogetse mokhanselara wa lona kgatlhanong le go baka dikhuduego mabapi le thebolo e e bokoa ya ditirelo. Kwala puo e mo go yona o ba kgalemang le go ba lemosa dtlamorago tsa go senya dithoto. 53"